Rakkomandazzjoni mill-Kummissjoni lill-Kunsill dwar proposta, f'isem l-Unjoni Ewropea, għal emendi lill-Annessi A u C tal-Konvenzjoni ta' Stokkolma dwar il-Pollutanti Organiċi Persistenti /* KUMM/2010/0151 finali */





[pic] | IL-KUMMISSJONI EWROPEA | Brussel 15.4.2010 KUMM(2010)151 finali RAKKOMANDAZZJONI MILL-KUMMISSJONI LILL-KUNSILL dwar proposta, f'isem l-Unjoni Ewropea, għal emendi lill-Annessi A u C tal-Konvenzjoni ta' Stokkolma dwar il-Pollutanti Organiċi Persistenti RAKKOMANDAZZJONI MILL-KUMMISSJONI LILL-KUNSILL dwar proposta, f'isem l-Unjoni Ewropea, għal emendi lill-Annessi A u C tal-Konvenzjoni ta' Stokkolma dwar il-Pollutanti Organiċi Persistenti A. Memorandum ta’ spjegazzjoni 1. Il-Konvenzjoni ta' Stokkolma dwar il-Pollutanti Organiċi Persistenti daħlet fis-seħħ fis-17 ta' Mejju 2004. L-għan tal-Konvenzjoni huwa li tiġi mħarsa saħħet il-bniedem u l-ambjent mill-materjal organiku persistenti li jniġġes. Il-Konvenzjoni tipprovdi qafas, ibbażat fuq il-prinċipju prekawzjonarju, għall-eliminazzjoni attwali tal-produzzjoni, l-użu, l-importazzjoni u l-esportazzjoni ta' wieħed u għoxrin pollutant organiku persistenti, il-manipulazzjoni u ir-rimi, u wkoll l-eliminazzjoni jew it-tnaqqis tar-rilaxxi mhux maħsuba ta' ċerti pollutanti organiċi persistenti. 2. Ir-Regolament (KE) Nru 850/2004 jimplimenta fil-liġi tal-Unjoni l-impenji stabbiliti fil-Konvenzjoni ta' Stokkolma dwar il-Pollutanti Organiċi Persistenti, minn issa 'l quddiem "il-Konvenzjoni", approvata mid-Deċiżjoni tal-Kunsill 2006/507/KE[1] u fil-Protokoll tal-Konvenzjoni tal-1979 dwar it-Tniġġis Transkonfinali tal-Arja li Jwassal Ħafna dwar Pollutanti Organiċi Persistenti approvata mid-Deċiżjoni tal-Kunsill 259/2004/KE[2]. 3. Fil-Konvenzjoni, l-Artikolu 8(1) jistipula li kwalunkwe Parti tista' tressaq proposta lis-Segretarjat biex sustanza kimika tkun elenkata fl-Annessi A, B jew C. Il-Proposta għandha jkun fiha l-informazzjoni speċifikata fl-Anness D. Il-proċedura għall-adozzjoni ta' emendi għall-Annessi hija prevista mill-Artikolu 22 tal-Konvenzjoni. 4. Skont l-informazzjoni xjentifika disponibbli u r-rapporti ta' evalwazzjoni, u b'qies xieraq għall-kriterji ta' valutazzjoni stipulati fl-Anness D tal-Konvenzjoni, l-eżaklorobutadjene , il-pentaklorofenol u n-naftaleni klorinati juru karatteristiki ta' pollutanti organiċi persistenti. 5. Il-produzzjoni, tqegħid fis-suq, użu jew rilaxx mhux maħsub ta' dawn is-sustanzi diġà twaqqfu, jew tnaqqsu drastikament fl-Unjoni, filwaqt li ma jistax jiġi eskluż li għandhom qed jiġu prodotti, użati jew rilaxxati bla ħsieb fuq skala sinifikanti f'pajjiżi oħra. Minħabba l-possibilità tat-trasport ambjentali fuq firxa wiesgħa ta’ dawn il-kimiki, il-miżuri li ttieħdu f’livell nazzjonali jew Komunitarju mhumiex suffiċjenti biex jitħares livell għoli ta’ protezzjoni ta’l-ambjent u tas-saħħa tal-bniedem u għalhekk hija meħtieġa azzjoni internazzjonali aktar wiesgħa. 6. L-awtorizzazzjoni tal-Kunsill għan-negozjati hija bbażata fuq l-Artikolu 218(2) tat-TFUE. B. RAKKOMANDAZZJONI Fid-dawl ta' dan ta' hawn fuq, il-Kummissjoni tirrakkomanda li: Il-Kunsill jawtorizza, bil-għan li jagħti bidu għall-proċeduri ta' evalwazzjoni għan-negozjati dwar emendi possibbli għall-Annessi A u C tal-Konvenzjoni ta' Stokkollma dwar il-Pollutanti Organiċi Persistenti, lill-Kummissjoni biex tippreżenta lis-Segretarjat Eżekuttiv tal-Konvenzjoni, fil-ħin biex jitqiesu fil-laqgħa li jmiss tal-Kumitat għall-Evalwazzjoni tal-Pollutanti Organiċi Persistenti f'Ottubru 2010, il-proposta, f'isem l-Unjoni Ewropea biex jiġu emendati l-annessi rilevanti għall-Konvenzjoni billi jiżdiedu s-sustanzi li ġejjin għall-Anness A u/jew l-Anness C: - eżaklorobutadjene (numru CAS: 87-68-3), - pentaklorofenol (numru CAS: 87-86-5); - naftaleni klorinati (grupp ta' 75 naftaleni klorinati li fihom minn atomu wieħed sa tmien atomi ta' klorin); Il-Kummissjoni flimkien mal-Istati Membri għandha tiżgura li t-tagħrif rilevanti b'appoġġ għall-il-proposti jiġi ppreżentat lill-Kumitat ta' Evalwazzjoni dwar il-Pollutanti Organiċi Persistenti. Magħmul fi Brussell, Għall-Kunsill, Il-President[pic][pic][pic] [1] ĠU L 209, 31.7.2006, p. 1. [2] ĠU L 81, 19.02.2004, p. 35